**Киясова К.К.**

*Өзбекәлі Жәнібеков aтындығы*

*Оңтүстік Қaзaқстaн педaгогикaлық университеті*

*Аударма ісі және шетел тілдері кафедрасының доценті м.а., п.ғ.к.*

**Ағылшын тілін оқытуда әлеуметтік желілерді пайдалану**

**\***

**Using social networks in teaching english**

**Аннотация**

Мақалада Қазақстандағы жоғары оқу орындарында ағылшын тілін оқыту барысында әлеуметтік желілерден пайдалану мүмкіндіктері, сондай-ақ, қазіргі цифрлық платформалар мен оларды оқу процесіне енгізудің әдістемелік тәсілдері сипатталған. Профессор-оқытушылар мен студенттер арасында жүргізілген сауалнама негізінде әлеуметтік желілерді шетел тілін үйрену құралы ретінде пайдаланудың артықшылықтары мен қиындықтары талданған.

**Түйін сөздер:** шетел тілі, әлеуметтік желілер, цифрлық технологиялар, жоғары білім, мотивация.

**Abstract**

The article describes the possibilities of using social networks in teaching English in higher education institutions of Kazakhstan, as well as modern digital platforms and methodological approaches to their implementation in the learning process. Based on a survey conducted among teachers and students, the advantages and disadvantages of using social networks as a tool for learning a foreign language are analyzed.

**Key words:** foreign language, social networks, digital technologies, higher education, motivation.

Қазіргі күнде білім беру жүйесінің дерлік барлық сатысында цифрлық технологиялардың дамуы және олардың білім беру орындарында кеңінен қолданылуы университеттерде шетел тілдерін оқытудың жаңа мүмкіндіктерін ашып беруде. Қазақстанда білім беруді цифрландыру жағдайында білім беру қызметінде әлеуметтік желілерді пайдалану қажеттілікке айналуда [1].

Шетел тілін, соның ішінде ағылшын тілін оқытуда әлеуметтік желілерді пайдалану – конструктивизм, мобильді оқыту және коммуникативті әдісті қамтитын заманауи педагогикалық тәсілдерге негізделеді. И.Ю. Жаркова әлеуметтік желілер бейресми орта мен интерактивтіліктің арқасында оқушылардың оқуға деген қызығушылығын арттыруға ықпал ететіндігін айтады [2]. Мұны тілдік құзыреттілікті дамыту үшін Facebook пен басқа платформалардың маңыздылығын атап көрсеткен Блаттнер және Фиори сияқты батыс авторларының зерттеулері де растайды [3].

XXI ғасыр – ақпараттық технологиялар заманы. Бүгінгі тіл үйренушілер – цифрлық ортада туып-өскен жаңа буын, олар үшін дәстүрлі оқулықтардан гөрі, бейнемазмұн мен интерактивті платформалар тиімді болып отырғаны белгілі.

Қазақстандық жоғары оқу орындарының студенттері арасында келесі әлеуметтік желілер танымал:

• Telegram – топтарды ұйымдастыру, тапсырмалар мен викториналарды жіберу үшін қолданылады.

• Instagram – визуалды контент үшін қолайлы: сөздік, фразалар, инфографика бар карталар.

• YouTube - шынайы бейнелерді көру және шағын жобаларды жасау кезінде белсенді қолданылады.

• TikTok – жастарға қызықты, есту және ауызша сөйлеуді үйрету үшін қысқа бейнелерді пайдалануға мүмкіндік береді.

Н.А.Головинаның айтуынша, бұл платформалар цифрлық тілдік ортаны құруға ықпал етеді, сонымен қатар түпнұсқалық материалдарға қолжетімділікті қамтамасыз етеді [4].

Әлеуметтік желілерден TikTok желісі әсіресе студент-жастар арасында білім беру мен ақпарат алмасудың жаңа формасына айналды. Көптеген жастар шетел тілін үйрену барысында TikTok-ты қолданып жүргені байқалды. Бұл құбылыс пән оқытушысы ретінде шетел тілі пәні оқытушыларының да назарын аудара бастады.

Соңғы оқу жылдарында Ө.Жәнібеков атындағы Оңтүстік Қазақстан педагогикалық университетінің студенттері мен шетел тілі оқытушылары арасында әлеуметтік желілердің қай түрін көп қолдануы бойынша сауалнама өткізілді. Сауалнамаға педагогикалық бағытта білім алушы 90 студент және шетел тілдері кафедрасының 8 оқытушысы қатысты.

Негізгі нәтижелер:

• Студент жастардың 71 %-ы Telegram-ды қолдану оқу үдерісін жүйелеуге көмектесетінін атап өтті;

• 83 % Instagram және TikTok арқылы оқу қызықтырақ деп есептейді;

• Мұғалімдердің 87 %-ы педагогикалық мақсат пен ережелерге сәйкес әлеуметтік желілерді пайдалануды қолдайды.

Бұл Варшауэрдің цифрлық медиа тек әдістемені ғана емес, сонымен қатар студенттердің мотивациялық көзқарастарын да өзгертеді деген тезисін растайды [5].

Сауалнама жүргізу барысында анықталған әлеуметтік желілерді пайдаланудың артықшылықтары:

• Оқушылардың мотивациясының артуы;

• Түпнұсқалық материалдарды біріктіру мүмкіндігі;

• Цифрлық сауаттылықты дамыту;

• Нақты уақыттағы өзара әрекеттестіктің артуы.

Сонымен қатар әлеуметтік желілерді пайдаланудың кейбір қиындықтары да анықталды:

• Оқу мақсатынан алшақтау қаупі;

• Ақпаратты шамадан тыс жүктеу проблемалары;

• Оқытушының педагогикалық даярлығының қажеттілігі [4].

Зерттеу барысында жүргізілген сауалнамаға негізделе отырып, Tiktok-тың тіл үйренуге әсері және тиімділіне тоқталсақ.

Ең алдымен, TikTok платформасында ағылшын тілін үйрететін контент түрі өте көп және әртүрлі. Бұл платформаның басты артықшылығы – визуал, дыбыстық және қысқа мазмұн арқылы бірден назар аударта алуы.

Екіншіден, интерактивтілігі, яғни, қолданушылар бейне астына сұрақ қойып, пікір білдіріп, жауап бере алады. Бұл тілді “біржақты” емес, “екіжақты” қабылдауға мүмкіндік береді.

Үшіншіден, тілдің табиғи түрде қабылдануы. Көптеген контент күнделікті өмірдегі тілдік жағдаяттарды бейнелейді. Мысалы, дүкенде немесе сауда орындарында сөйлесу немесе шетелдіктермен сөйлескенде қолданылатын фразалар, сондай-ақ, достармен өзара ортақ, қарапайым әңгімелесулер және т.б.

Төртіншіден, мотивация арқылы шабыттандыру. Көптеген жастардың TikTok-тағы блогерлердің немесе шет тілін жақсы меңгергендердің жетістіктерін көріп, тіл үйренуге деген қызығушылықтары артады. Олар да өздерін сол ортада елестетіп, оларға еліктей отырып, олар сияқты сөйлеуге талпынады.

Бесіншіден, мультисезімдік оқыту. ТikTok визуалды (бейне), аудиалды (дыбыс) және эмоционалды әсерді қатар қолданатын платформа болғандықтан, ақпарат жақсы есте қалады.

Кез-келген платформаны белгілі бір мақсатқа бағыттап, жүйелі түрде қолданғанда ғана, одан сапалы нәтиже күтуге болады. Ол үшін қайсы бір платформаны қолдану тәсілдері мен әдістерін нақтылап алу тиіс. Тілді үйренуде TikTok-ты тиімді қолдану үшін жүйелі әрі мақсатты жоспар қажет. Шетел тілін үйренуші студент-жастар мынадай әдістерді қолдана алады:

• Тақырып бойынша жазылу: Мысалы, грамматика, айтылым, сөйлеу практикасы бойынша әртүрлі парақшаларға жазылу.

• Сөздік дәптер жүргізу: Әр видеоны көргеннен кейін жаңа сөздер мен фразаларды дәптерге жазып, қайталау.

• Қайталау әдісі (spaced repetition): Алдыңғы көрген видеоларды қайталап қарау арқылы есте сақтау қабілетін арттыру.

• Өз парақшаңды жүргізу: Тіл үйренуші өзі де ағылшынша сөйлеуге, видео түсіруге әрекет жасап, сөйлеу дағдысын дамыта алуы. Бұл өзіндік мотивациясын арттырады.

Осы орайда TikTok платформасының психологиялық әсері мен әлеуметтік тұстарын да зерделеп өтуді жөн көрдік. Өйткені, TikTok-тың мазмұны көбіне көңілді, жеңіл, қысқа болғандықтан, тіл үйренушінің эмоциялық күйіне жақсы әсер етеді. Мысалы:

• Күрделі грамматиканы түсіндіретін ойын элементтері (gamification);

• Сәтсіз сөйлеуден қорықпау – себебі блогерлер жиі қателікпен бөлісіп, “бәрі қате жасап үйренеді” деген идеяны ұстанады;

• Әлеуметтік қолдау сезімі – пікірлер арқылы басқа үйренушілермен байланыс орнатып, мотивация алады.

Кез-келген дүниенің өз өлшемі болады. Шетел тілін үйрену барысында басқа желілерге қарағанда TikTok платформасын ерекше зерттей келе, оның тиімді тұстарымен қатар шектеулері мен қауіптерінің де бар екендігін ескерткігіміз келеді. Төменде TikTok-ты тіл үйрету құралы ретінде қолданудың бірнеше шектеулеріне тоқталдық:

1. Жүйесіздік: Видеолар бірізділікпен берілмейтіндіктен, оқыту мазмұны ретсіз болады. Бұл тіл үйренушіні шатастырып, үйренуді қиындатады.

2. Қате ақпарат: Кейбір контент авторлары кәсіби маман емес, грамматикалық қателіктерге жол береді. Бұл арқылы дұрыс емес білім қалыптастырылуы мүмкін.

3. Тілді толық меңгеруге жеткіліксіз: Сөйлеу, жазу, тыңдалым және оқылым секілді барлық тілдік дағдыларды қамту үшін бір TikTok жеткіліксіз.

4. Уақытты бос өткізу тәуекелі: TikTok-та білімдік контентпен қатар, көңіл көтеруге арналған видеолар көп. Тіл үйренуге бөлінген уақыт ойын-сауыққа ауысып кетуі мүмкін.

5. Санаға түсетін ақпараттық қысым: Тым көп ақпарат қысқа уақытта берілетіндіктен, когнитивті жүктеме артып, есте сақтау қиындайды [6].

TikTok – ағылшын тілін үйренудің жаңа әрі заманауи құралы. Ол оқушыға мотивация, жеңіл визуалды формат пен заманауи контент ұсынады. Бірақ бұл платформаны тіл үйренудің негізгі құралы емес, қосымша қолдаушы ресурс ретінде қолданған тиімді.

TikTok – тілді үйренуге кедергі емес, керісінше оны заманауи, қызықты әрі интерактивті түрде меңгеруге көмектесетін тиімді құрал бола алады. Әсіресе, шет тілін күнделікті өмірде қолдану үлгілерін, сөйлеу мәнерін және жаңа сөздерді шынайы контексте көру – тіл үйренушіге зор мотивация береді. Алайда, бұл платформа жүйелі әрі терең білімнің орнын баса алмайтынын естен шығармаған жөн. TikTok – тек қосымша құрал. Нағыз нәтиже беру үшін ол кәсіби ресурстармен бірге қолданылуы қажет.

Сабақ барысында студент-жастарға шетел тілі пәнінен ағылшын тілін тез әрі оңай үйренуге бағытталған зерттеу жұмысымыздың нәтижесіне негізделе отырып, тіл үйренушілерге төмендегі ұсыныстарды ұсынуды жөн көрдік.

* TikTok-ты Oxford Practice Grammar, Cambridge English, YouTube тіл курстары және подкасттар сияқты дәстүрлі ресурстармен қатар қолдану;
* Жай ғана трендке еруге емес, шынымен сапалы әрі тексерілген тіл үйретуші парақшаларды таңдауға мән беру;
* Күнде үйренген сөздер мен сөйлемдерді күнделікке жазып, прогресті бақылап отыру;
* TikTok-та өткізетін уақытты шектеу – мысалы, күніне 20-30 минут жеткілікті.
* Тілді меңгеру – ұзақ әрі мақсатты процесс. Ал TikTok сол жолдағы шабыт беретін, қызықты серігіңіз бола алады.

Тек TikTok емес, жалпы әлеуметтік желілердің кез-келген тұрін пайдалану үшін мына әдістемелік ұсыныстарды ескерген дұрыс:

1. Әлеуметтік желілерді пайдалана отырып тапсырмаларды оқу бағдарламасына кіріктіру;

2. Студенттер үшін цифрлық қауымдастықтарды қалыптастыру;

3. Жобалық жұмыс түрлерін енгізу (ағылшын тілінде бейнероликтер, әңгімелер жасау);

4. Студенттерге цифрлық гигиена дағдыларын үйрету, цифрлық белсенділікті реттеу.

Қорытындылай келе, Әлеуметтік желілер – ағылшын тілін үйренуді қолжетімді, қызықты және шынайы тілдік ортаға жақындата алатын қуатты құрал. Қазақстандық білім беру жүйесі жағдайында оларды пайдалану әдістемелік әзірлемелерді қажет етеді. Өйткені, олар бүгінгі таңда олар оқыту сапасы мен оқушылардың белсенділік деңгейіне оң әсерін көрсетіп отыр.

**Әдебиеттер тізімі**

1. Министерство науки и высшего образования РК. (2023). Цифровизация высшего образования в Казахстане: стратегические направления развития. – Астана.
2. Жаркова И.Ю. (2021). Социальные сети как инструмент повышения мотивации студентов. // Иностранные языки в школе, №2, С. 45–50.
3. Blattner, G., & Fiori, M. (2009). Facebook in the Language Classroom: Promises and Possibilities. TechTrends, 53(5), 14–19.
4. Головина Н.А. (2022). Использование цифровых технологий в обучении иностранным языкам. – М.: Просвещение.
5. Warschauer, M. (2010). Learning in the Cloud: How (and Why) to Transform Schools with Digital Media. Teachers College Press.
6. Sweller, J. (1988). “Cognitive Load During Problem Solving: Effects on Learning,” Cognitive Science, 12(2), 257–285.